AB kap Cyril ook oor ‘indringers’-opmerkingPres. Cyril Ramaphosa. Foto: Siya Duda “Die geskiedenis moet beoordeel word in die konteks van die tyd en nie met vandag se ideologie nie.” Só het Jaco Schoeman, voorsitter van die Afrikanerbond, gesê in reaksie op pres. Cyril Ramaphosa se Versoeningsdagtoespraak wat op Bergville gelewer is. Volgens Schoeman het die Afrikanerbond met teleurstelling verneem van Ramaphosa se uitsprake. “Tydens die Versoeningsdagtoespraak het Ramaphosa uit sy pad gegaan om ŉ hedendaagse ideologiese konteks te gee aan die slag van Bloedrivier. Volgens sy eie interpretasie word die Zoeloekrygers vryheidsvegters wat vir die vryheid van hulle grond teen ‘indringers’ – die Voortrekkers – geveg het. “Niks oor die voorafgaande geskiedenis en die wrede moorde en verraad ná onderhandelinge nie. Niks oor die bloedige geskiedenis van swart stamme en onderlinge uitwissing in daardie tyd nie. Dié eensydige interpretasie is die president nie waardig nie.” Schoeman meen die verwysing na die Voortrekkers as “indringers” dui op ŉ afwysende houding en siening teenoor sekere gedeeltes van die bevolking. “Ongelukkig verval die president ook nou in die tendens van die afgelope paar jaar wat dui op ŉ eensydige geskiedenis wat slegs die ANC, sy leiers en helde vereer met ŉ minagtende houding teenoor die geskiedenis van feitlik alle minderheidsgroepe. Deur sy optrede en uitsprake interpreteer die ANC die geskiedenis van Suid-Afrika soos wat dit die party en omstandighede pas.” Gebeure die afgelope ruk laat minderheidsgroepe, en spesifiek die Afrikaners, met ŉ wrang smaak in die mond, meen Schoeman. “Iemand het eenkeer gesê: ‘Wie die mag het, skryf die geskiedenis.’ Nêrens word dit tans duideliker uitgebeeld as in Suid-Afrika nie. Die gronddebat word gefabriseer rondom die groot leuen oor grondbesit en die president het hom ook nou hieraan aandadig gemaak. Die huidige regering steur hom egter selde aan die waarheid.” Schoeman waarsku dat Ramaphosa tans die gevaar loop om hom toenemend van die Afrikanerminderheid te vervreem. “Sy optrede en uitsprake op Versoeningsdag waartydens Afrikaners ook Geloftedag vier, is ongevraagd. Die president se aanhoudende ongeërgdheid en afwysende standpunte oor plaasmoorde het die weg begin baan vir vervreemding. “Ons doen ŉ dringende beroep op die president en die regering om te hou by die ware feite en weg te stap van populistiese onwaarhede. Dit beteken dat almal, ook Afrikaners, se geskiedenis gerespekteer moet word.” Dirk Hermann, bestuurshoof van die Solidariteit Beweging, het ook vroeër Ramaphosa se uitlatings veroordeel. Volgens Hermann het Ramaphosa gepoog om ŉ onverdedigbare stuk onreg vir politieke kapitaal te regverdig. “Die president het gekies om die geskiedenis te verdraai en te misbruik vir sy politieke ideologie oor grond. Hy het die slagoffers van 1838 die indringers en oortreders gemaak, en die oortreders en moordenaars het hy vryheidsvegters gemaak. Hy poog om Afrikaners se geskiedenis in sy geheel tot misdaad te verklaar.”